Bejaarde in tehuis-woonstel vermoorArgieffoto: Kent Williamson Die liggaam van ŉ 83-jarige vrou is Sondagoggend in haar woonstel in ŉ tehuis in Schweizer-Reneke, Noordwes, gevind. Jeanette van Wyk het nog 19:00 Saterdagaand op die tehuis se roepradio ingeskakel, maar Sondagoggend om 08:00 was daar geen antwoord nie en is ondersoek ingestel, het Lon Seyffert, bestuurder van die Silwerjare-tehuis, gesê. Van Wyk het in ŉ woonstel op die tehuis se perseel gebly. Kapt. Sam Tselanyane, polisiewoordvoerder, het gesê Van Wyk se liggaam is op die vloer van haar woonstel gevind. “Die woonstel was deurmekaar en ŉ ruit is gebreek om toegang te kry.” Dit is nog nie seker hoe Van Wyk vermoor is nie, maar volgens Tselanyane was daar bloedspatsels om haar mond en is sy vermoedelik verwurg. Sy het geen ander sigbare beserings gehad nie. Die moordenaar(s) het ŉ sak vol kruideniersware gepak, maar is blykbaar deur iets die skrik op die lyf gejaag aangesien hulle sonder die sak gevlug het. In die stadium blyk dit dat net Van Wyk se selfoon gesteel is. Volgens Seyffert is die palissade om die tehuis oopgebreek om toegang tot die perseel te kry. Daar is ŉ klomp spore gevind wat die vermoede laat ontstaan dat meer as een verdagte dalk betrokke was. Seyffert het gesê inwoners van die tehuis is erg getraumatiseerd na die moord op Van Wyk. Nagenoeg 100 bejaardes word by die tehuis gehuisves. Die tehuis is deel van die NG Kerk se welsynsafdeling.